**Rugăciune**

*Vasile Militaru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mărire Ție, Doamne Sfinte,

Că mi-ai dat viață – o comoară –

Mi-ai dat lumină, mi-ai dat minte

Și toate câte mă-nconjoară.

Să fiu mereu iubit de Tine

Eu voi munci din răsputere,

Mereu voi face numai bine

Și voi fi numai mângâiere.

Voi înflori prin fapte bune

Așa cum înflorește mărul

Și-n toată vorba mea voi spune

De-a pururi numai adevărul.

Cu toți copiii voi fi frate

Și nu voi ști ce este ura

Spre clevetiri și nedreptate

Eu, Doamne, n-oi deschide gura.

Flămândului s-astâmpăr chinul

Voi frânge pâinea mea în două

Voi fi curat precum e crinul

Scăldat în boabele de rouă.

Cu milă inima-mi va bate

Și voi iubi cu milă sfântă

Pe orișicare vietate

Ce-n lumea asta nu cuvântă.

Așa mă leg, cu dor fierbinte,

Să-mi fie fapta și cuvântul

Și-așa ajută-mi, Doamne Sfinte,

Cum îmi voi ține legământul.